આ રીતે મહેશ રાઠીએ કૂલિંગ સિસ્ટમ પર કામ કરવાનું શરૂ કરી દીધું. શરૂઆતમાં તેમને બનાવટ દરમિયાન ઘણી મુશ્કેલીઓ નડી, તેના ઘણા પાર્ટ ચીન અને અમેરિકાથી મંગાવવા પડ્યા તો કેટલીક વસ્તુઓ માત્ર અમેરિકામાં જ મળતી હતી. તેમાં ઘણા પૈસા અને સમયનો બગાડ થયો. તેમણે લગભગ પાંચ લાખ રૂપિયા ખર્ચી કાઢ્યા અને દોઢ વર્ષની મહેનત બાદ તેમણે એવું કૂલિંગ સિસ્ટમ તૈયાર કરી જેમાં ક્યારેય આઈસક્રીમ નહોતો ઓગળતો અને પાણી પણ ઠંડુ મળતું હતું. તેઓ તેને બજારમાં ઉતારવા તૈયાર હતા. ખાસ વાત એ હતી કે આ આઈસ કાર્ટને સોલાર પેનલ દ્વારા ચાર્જ કરી શકાતું હતું અને વરસાદના સમયે વીજળી દ્વારા પણ ચાર્જ કરી શકાતું હતું. તેમાં લગાવેલી 12 વોટની બેટરી માત્ર અડધા યુનિટમાં ચાર્જ થઈ જતી હતી. આ કાર્ટમાં આઈસક્રીમ અને પાણી ઠંડુ કરવા ઉપરાંત તમારા મોબાઈલ પણ ચાર્જ કરવાની સુવિધા છે.